যেটা বোঝা দরকার তা হল — গোলাম আযমের নাগরিকত্ব বাতিল করা হয়েছিল ১৯৭১-এ মুক্তিযুদ্ধের সময়ে তাঁর ভূমিকার কারণে। কিন্তু ১৯৯৪ সালে এসে সুপ্রিম কোর্ট তার রায়ে বললো — নাগরিকত্ব একটি জন্মগত অধিকার, এবং এটি কোনো প্রাপ্ত অধিকার নয়। ফলে ১৯৭১-এ একজন ব্যক্তির ভূমিকা ভাল-মন্দ যা-ই হোক তার সাথে প্রযোজ্য নাগরিকত্ব আইন অনুযায়ী নাগরিকত্বের বিষয়টির কোনো সম্পর্ক নেই। ফলতঃ আদালতের অবস্থান হল — গোলাম আযমের ক্ষেত্রে নাগরিকত্ব আইনের সংশ্লিষ্ট ধারাটি (ধারা#৩) ১৯৭৩ এবং ১৯৯২ সালের সরকারি আদেশ দু’টিতে ভুলভাবে প্রয়োগ করা হয়েছিল। এখানে বিষয়টি একেবারেই সোজাসাপ্টা। পুরো মামলাটিই গোলাম আযমের নাগরিকত্বের মতো একটি নাগরিক অধিকারকে ঘিরে, এবং সুপ্রিম কোর্টের উভয় বিভাগই6 তাদের রায়ে এটা স্পষ্ট করে যে ১৯৭১-এ তাঁর ভূমিকার বিষয়টি এখানে বিচার্য নয়। সুতরাং, নাগরিকত্ব মামলার বরাত দিয়ে ১৯৭১-এ গোলাম আযমের বিরুদ্ধে অপরাধের অভিযোগসমূহের নিষ্পত্তির কোনো প্রশ্নই কিন্তু এখানে আসে না। যে বিষয়টি বিচার্য বিষয় না, তার চূড়ান্ত নিষ্পত্তি কীভাবে কোনো আদালত করে? এর উত্তর হল — করে না; গোলাম আযমের ক্ষেত্রেও করেনি।